40 kilodan 60 kilogacha. Oshqozon kichraytirish operatsiyasi orqali ozayotgan o‘zbekistonlik mashhurlar (foto, video)

Bir muddat avval o‘zbekistonliklar bariatrik jarrohlik uchun Turkiyaga safar qilardi. Hozirda bu jarrohlik amaliyoti O‘zbekistonda ham amalga oshirilyapti. Masalan, ozarbayjonlik shifokor xususiy klinikalarning biriga tashrif buyurib, ro‘yxatdan o‘tgan bemorlarni qabul qiladi. Jarrohlik xarajatlari 4500 AQSH dollarini tashkil etadi. O‘zbek shifokorlarining bariatrik jarrohlik amaliyoti esa 3500 AQSH dollar evaziga o‘tkazilyapti.
Keyingi paytlarda oshqozonini jarrohlik yo‘li bilan qisqartirish natijasida hayratlanarli darajada ozgan san’at vakillari haqidagi xabarlar tez-tez quloqqa chalinyapti. Xo‘sh, taniqli ayollardan kimlar bu jarrohlik amaliyotini boshidan o‘tkazdi va natijalar kutilganidek bo‘lyaptimi? Bu haqda ularning o‘zlari bilan suhbatlashamiz.
Zuhra Soliyeva: “Menga sport yordam bermadi”

— Semirish har doim ham ovqat ko‘p iste’mol qilish va kam harakatlilikdan yuzaga kelmaydi. Unga boshqa omillar, xususan, endokrin bezlar faoliyatining yomonlashuvi ham sabab bo‘lishi mumkin. Ikki-uch yil avval shifokorga murojaat qilganimda, menda garmon buzilishi sodir bo‘layotganidan ogohlantirgan edi. Uni bir necha yil davomida dori-darmonlar bilan ham davolash mumkin, ammo bu har doim ham samara beravermas ekan. Shu bois menga jarrohlik amaliyotini tavsiya qilishdi.

Hayotda u qadar ishtahali inson emasman, bundan tashqari, kunimning eng kamida o‘n soati harakatda o‘tadi. Ayni karantin davri kuchaytirilgan paytda uydan chiqmay, kuniga 7-8 soat jismoniy mashg‘ulotlar bilan shug‘ullandim. Eng alam qilgani, bir gramm ham vazn yo‘qotmadim. Keyin bilsam, bu xastalikning sababi boshqa ekan. Tekshiruvlardan so‘ng meni kamida qirq kilogramm vazn tashlashim kerakligini aytishdi. Oshqozonni kichraytirish operatsiyasidan keyin ilk oyda 15 kilo vazn tashladim. Hozir qanchalik xursandligimni tasvirlab berolmayman. Chunki avvalgi kiyimlarimga ikkinchi Zuhra bemalol sig‘adigan natijaga erishdim, — deydi aktrisa Zuhra Soliyeva.
Feruza Jumaniyozova: “Salomatligim yomonlashganini yashirmayman”

— Ko‘pchilik bariatrik jarrohlik amaliyotini chiroy uchun qildi, deb o‘ylashadi. Ammo bu salomatligimni tiklashim uchun ham zarur edi. Salomatligimda o‘zgarish bo‘lganini hech qachon yashirmayman. Qomatdagi o‘zgarish ham faqat insonning ishtahasi bilan emas, balki sog‘lig‘i bilan ham bog‘liq bo‘lishi mumkin.

Oshqozonni kichraytirish amaliyoti butun dunyoda o‘tkaziladi. Qandli diabet xastaligiga chalinganlar ham bu amaliyotni boshidan o‘tkazishadi. Parhez va jismoniy mashq ham ozishga yordam beradi, ammo baribir kutilgan natijaga erishish mushkul.
Yashirmayman, operatsiyadan keyin immunitetim birdan tushib ketdi. Holsizlanib qoldim. Ammo asta-sekin hammasi yaxshilanyapti. O‘zimni avvalgidek yengil va g‘ayratli his qilyapman. Jarrohlikdan keyingi avvalgi oylarda katta vazn yo‘qotiladi, normal vaznga erishgach to‘xtaydi, — deydi xonanda Feruza Jumaniyozova.
Shahnoza Otaboyeva: “Semizlik sabab odamlardan uyalardim”

— Kasbim sabab hamisha odamlar orasida bo‘lishimga to‘g‘ri keladi. Ammo jarrohlikdan avval ko‘chaga chiqishni ham istamasdim. Hatto odamlardan uyalganim uchun qochib yurardim. Dugonalarim uchrashuvga chaqirishsa, bormaslik uchun bahona izlardim. Operatsiyadan keyin hammasi o‘zgardi. Yashashga bo‘lgan muhabbatim yanada ortdi. Operatsiyadan keyingi oyda 15 kilo vazn tashladim, ikkinchi oy esa 5 kiloga ozdim. Teri osilib qolish jarayonlari bo‘lmadi, hammasi a’lo. Ilgari qon bosimning oshishi, oyoq og‘riqlaridan aziyat chekardim.Hozir esa hammasi joyida. Ammo shunda ham diyeta va jismoniy harakatlarga alohida e’tibor beryapman. Yashash tarzimni butunlay o‘zgartirdim. Oz-ozdan tez-tez ovqatlanyapman. Zararsiz mahsulotlarni iste’mol qilishga harakat qilyapman. Jarrohlik amaliyotini boshdan kechirish qiyin, ammo bundan boshqa choram qolmagandi, — deydi xonanda Shahnoza Otaboyeva.
Madina Bozorova: “60 kilo vazn yo‘qotdim”
Madina Bozorova asli mutaxassisligi bo‘yicha stilist bo‘lsa-da, bir nechta xonandalarning kliplarida suratga tushgan. Ayniqsa, Shohruxxonning “Qo‘g‘irchoq” klipidagi ishtiroki tomoshabinlar e’tiboriga tushgan.

— Asli kasbim grim ustasi bo‘lgan. Hamisha san’atkorlar davrasida bo‘lganim uchun juda ko‘p kliplarda suratga tushganman. Shohruxxonning “Qo‘g‘irchoq” klipidagi ishtirokim omadli chiqqandi. Oxirgi yillarda vaznim keskin ortib ketgani uchun bu sohani tark etishimga ham to‘g‘ri keldi. Ozish uchun hamma chorani qo‘llab ko‘rganman. Ming mashaqqat bilan ozaman, keyin birdan vaznim ikki barobar ortardi. Bu jiddiy xastalik ekanligini aytishganidan so‘ng, oshqozonimni qisqartirishga majbur bo‘ldim. Shu kungacha 60 kilo vazn tashladim. Bu bir yilda super natija. Oshqozonim og‘rimaydi. Ammo sochim to‘kiladigan bo‘lib qoldi. Shifokorlar bu immunitet tushishi bilan bog‘liq, deyishdi. San’atdan ketib, hozirda dekor sohasida faoliyat yurityapman, — deydi Madina Bozorova.

Kamola Oripova: “Jarrohlikdan so‘ng ona bo‘ldim”
Marhum xonanda Mo‘min Oripovning rafiqasi Kamola Oripova Instagram foydalanuvchilariga yaxshi tanish. Uning sahifasini 1,5 million obunachi kuzatadi. Kamola sochlarni keratin yordamida silliqlash bo‘yicha mutaxassis. U ayni kunlarda Istanbuldagi go‘zallik salonida faoliyat yurityapti.

— Nega oshqozon operatsiyasini qilishga majbur bo‘lganimni odamlardan yashirmaganman. Chunki hamma ayol go‘zal qomat egasi bo‘lishga haqli. Oshqozon operatsiyasini 2020-yilning 8-fevral sanasida qildirganman. Bir yilda 43 kilo vazn yo‘qotib, o‘zimni yengil his qildim. Undan keyin qizim Maryamxon dunyoga keldi. Hozir ham homiladorlik bilan bog‘liq jarayonni boshdan kechiryapman. Haddan ortiq to‘lishib ketganim yo‘q. Yana 10 kilo ozish niyatim bor. Faqat bu rejani bir necha oyga ortga surib turishimga to‘g‘ri keldi, — deydi Kamola Oripova.
Mohina Zapolskaya: “Afsusdaman”
Mohina Zapolskaya “Zirapcha” realiti-shousidagi ishtiroki bilan xalqimizga yaxshi tanish. U bir necha yildan buyon ko‘chmas mulk savdosi va qurilishi bilan shug‘ullanadi. Mohina ko‘rsatuvdagi ishtirokidan so‘ng “Meni asra” serialida ham suratga tushgan.

— Oshqozonimni kichraytirganimga biroz afsuslandim. Chunki undan keyingi azoblar tasavvur qilib bo‘lmas darajada ekan. Shunday bo‘lishini bilganimda, hech qachon operatsiyaga rozilik bermasdim. Bunday azoblangandan ko‘ra, semirib yurganim yaxshi edi. Ozyapman, ammo bir hafta deganda o‘zimga keldim. Mayli, hammasi yaxshilikka. Hali keskin ozganimcha yo‘q. Ishqilib, shuncha harakatga yarasha ozay-da, deb turibman, — deydi Mohina Zapolskaya.